Le Rheno ha essite essential pro le commercio, transportation e communication west-europee depois tempores roman; controlo del fluvio ha sovente essite un pomo de discordio inter nationes. In antiquitate, on venerava Rheno Patre como un deo. Le fluvio esseva longemente le limite inter le Imperio Roman e le «barbaros». In le Medievo, le citates german del Rheno (Worms, Colonia, Mainz, Koblenz, Speyer...) esseva inter le plus importante del Sacre Imperio Roman. Le questa pro un fabulose thesauro depose in le Rheno es le thema fantastic del Nibelungenlied (poema epic german composite verso le fin del seculo 12). Ludovico XIV ha reclamate tote le ripo sinistra como le frontiera natural del Francia; le revolutionarios francese ha successe in incorporar le paises concernite (Belgica, Rhenania, Pais Basse del sud) in le territorio del Republica. Nationalistas german ha respondite in revendicar le totalitate del Rheno como un «fluvio german», e ha incorporate plure vices Alsatia in Germania. Romanticos german ha resuscitava le culto de Vater Rhein (Rheno Patre); in Der Ring des Nibelungen, Richard Wagner introduceva anque le Rheintöchter, tres filias supernatural del Rheno.